**Тема:** Тамыр һәм кушымча. 3 сыйныф.

**Максаты:**

1. Сүзнең тамырын табарга, тамырдаш сүзләрне аерырга , кушымчалар ярдәмендә яңа сүзләр ясарга өйрәтү.

2. Укучыларның фикер йөртү сәләтен, игътибарлылыгын, матур һәм дөрес язу күнекмәләрен үстерү, сүзлек составын баету.

3. Хезмәткә мәхәббәт, татар теленә хөрмәт тәрбияләү.

**Җиһазлау:** компьютер,экран, карточкалар,тест.

**Материал:**

1**.** Ф.А. Гафурова, Б.С. Салимгареева “Татар теле”- 3 нче сыйныф дәреслеге, 2014 ел;

2. Б.С. Салимгареева “Мөстәкыйль эш дәфтәре”- 3 нче сыйныф, 2015 ел.

**Дәрес барышы.**

**I. Оештыру өлеше.**

- Хәерле көн, балалар! Кәефләрең яхшымы? Безнең кунакларыбызның да кәефләре яхшы булсын өчен, аларга да хәерле көн теләп, дәресебезне башлап җибәрик.

- Дәрестә безнең күзләребез - күрә,

Колакларыбыз - ишетә,

Кулларыбыз - яза,

Башыбыз – эшли.

- Ә безнең дәресебезнең девизы-

И сабыйлар!

Эшләгез сез,

Иң мөкатдәс нәрсә - эш. (***тактада***)

- Шигырьдә нәрсә турында сүз бара?

- Эш турында

- Шигырьне кем язган? (Г.Тукай язган, портреты).

- Бу юллар аның кайсы шигыреннән? (“Эшкә өндәү”)

- Бөек шагыйребез балаларны ни өчен эшкә өнди икән?

- Ә сез әти-әниегезгә булышасызмы соң?

- Менә бит сез нинди зур булышчы икәнсез!

- Мөкатдәс дигән сүзне сез ничек аңлыйсыз? (Иң кирәкле).

- Мөхим дип тә әйтергә була.

- Мөкатдәс, иң кирәкле, мөхим дигән сүзләр нинди мәгънә белдерәләр? (Бертөрле мәгънә белдерәләр).

- Без андый сүзләрне ничек атадык әле? (Синоним сүзләр дип).

- Дөрес.

- Ә менә сүзләрнең тамыры була микән?

- Без бүген сүзнең тамыры – нәрсә соң ул? дигән сорауга җавап эзләрбез.

**II. Матур язу.**

- Әйдәгез хәзер дәфтәрләрегезне ачып, матур итеп бүгенге числоны һәм “ сыйныф эше”  дип , аннары үрнәктәге хәрефләрне һәм татар халык мәкален бик матур итеп дәфтәрләргә языгыз. (***1, 2, 3 слайд***)

*Дд Дд Дд*

*Дуслык тау күчерә*.

 Укытучы:

-Бу мәкальне сез ничек  аңлыйсыз?

-Әйе,һәрвакытта дус һәм тату булырга кирәк.

-Дус сүзенең синонимын әйтегез. (Иптәш)

-Ә антонимы нинди булыр? (Дошман) (***4 слайд***)

-Без беләбез, сүзнең тамыры һәм кушымчасы була. Дуслык сүзенең тамыры нинди? Кушымчасын  әйтегез. (Дус- тамыры,- лык кушымчасы була.) (***5, 6, 7 слайд***)

-Нәрсә ул тамыр? (таблица)

-Нәрсә ул кушымча? (***8 слайд***)

**III. Актуальләштерү.**

- Балалар**,** хәзер аз гына үткән темаларны кабатлап китик әле. Сораулар:

1. Без уй- фикерләребезне нәрсәләр ярдәмендә белдерәбез?
2. Җөмләләр нәрсәләрдән төзелә?
3. Сүзләр нәрсәләрдән тора?
4. Иң кечкенә иҗек ничә аваздан тора? Мисаллар китереп кара әле.

- Молодец!

**V. Яңа теманы аңлату.**

- Мин сиңа бер кечкенә генә әкият сөйлим. Аның исеме “Эш агачы”дип атала. Борын- борын заманда очрашканнар ди агач тамыры белән эш тамыры.

- Исәнме, мин – тамыр. Ә син кем? – дигән агач тамыры.

- Мин дә тамыр ! – дигән сүз тамыры.

- Син нинди тамыр инде? Миннән зур агачлар үсә, синнән нәрсә үсә ала соң? – дигән.

- Миннән яңа сүзләр үсә ала,- дигән эш тамыры һәм кешеләргә эндәшкән:

- Мине утыртыгыз, ә мин зур булып үсәрмен. Сезгә көч һәм дәрт биреп торырмын, - дигән. Кешеләр эшне җиргә утыртканнар. “Эш” тамыры җәелеп үсеп киткән. Кешеләр игътибар белән карасалар, аларның барысы да бер тамырдан үсеп чыкканын күргәннәр. Шуннан соң мондый сүзләрне тамырдаш сүзләр дип йөртә башлаганнар. (***9 слайд***)

- Эш тамырыннан нинди сүзләр үсеп чыккан?

- Эшче, эшле, эшчән, эшлә, эшлекле,эшчәнлек, эшмәкәр,эшләнеш.

- Бу сүзләрдә нинди уртак кисәк бар?

- Эш.

- Сүзләрдә кайсы кисәк төп мәгънәне аңлата?

- Эш сүзе.

- Эш сүзен тагын мәгънәле кисәкләргә бүлеп буламы?

- Юк.

- Сүзнең нинди кисәге тамыр дип атала икән инде?

- Төп мәгънәне аңлата, мәгънәле кисәкләргә бүлеп булмый торган кисәк тамыр дип атала.

- Дөрес. Менә бу сүзләр бер үк тамырдан ясалганга күрә тамырдаш сүзләр була.

- Ә тамырга ялганып килә торган кисәкләр ничек атала икән?

- Кушымча.

- Бу сүзләргә нинди кушымчалар ялганган?

- -че, -ле, -лекле, -чән, -лә, -чәнлек,-мәкәр, - ләнеш.

- Молодец!

- Инде дәреслектәге кагыйдәне укып карыйк. Андагы җөмләләрне тулыландырып укырга кирәк.

- Калын әйтелешле сүзләргә һәрвакыт нинди кушымчалар ялганыр?

- Калын.

- Ә нечкә әйтелешле сүзләргә?

- Нечкә.

- Бакча сүзеннән дә тамырдаш сүзләр ясап карыйк әле. (***10 слайд***)

- Бакча, бакчачы, бакчалы, бакчачылык.

**VI. Ял вакыты**

***Карагыз***

Менә минем уң кулым,                             (уң кулларын күрсәтәләр,

Менә минем сул кулым,                             сул кулларын күрсәтәләр)

Менә идән, менә түшәм,                             (өскә-аска карыйлар,

Менә шулай зур үсәм.                                 аяк очларына күтәреләләр) (***11 слайд***)

**VII. Ныгыту.**

1. **Дәреслек белән эш**. 71 нче күнегү ( аңлату, яздырып эшләтү).

- Дәреслекнең 47 нче битендәге 71 нче күнегүне эшлибез. Биремне укыйк әле.

- Сузләрне укы, күчереп яз. Охшаш кисәкләрне билгелә.

- Монда тамырдаш сүзләр бармы?

- Утын, утынлык, утынлы. Агач, агачлык, агачлы. Туган, тугандаш, туганлык, туганлаш.

- Хәзер шушы сүзләрне дәфтәреңә матур итеп күчереп яз.

2. Сүзләрнең тамыр һәм кушымчасын билгеләү. (такта янында эш)

**VIII. Яңа белемнәрне куллану.**

1**.** Мөстәкыйль эш дәфтәрендә эш.

-Мөстәкыйль эш дәфтәренең 16 битен ачып 38 күнегүне эшлибез. Бу “Нинди сүз” уены дип атала. (Җөмләләрне укып җавапларын табу).

2. Парлы эш. Сорауларга җавап алу.

*Тема: Тамыр һәм кушымча.*

1.Сүзнең тамырын тап

Урманчы, урманда, урманчыны, урманны, урманнан.

2. Тамыр-

А)Тамырга ялганып килә торган кисәк

Б) Сүзнең төп мәгънәсен белдерүче кисәк

В) Бер тамырдан ясалган сүзләр

3. Тамырдаш сүзләрне тап.

А) Бал, баллы, балсыз.

Б) Баллы, балалар, балыкчы

В) Кибетче, урманчы, балыкчы

**VII. Рефлексия.**

-Cин , бүген дәресне ничек үзләштердең икән? Аның өчен без хәзер тест эшлибез. Тест бик җайлы. Әйе(+) яки юк(-) дип кенә җавап бирәсе.

1. Җөмлә сүзләрдән төзелә.

2. Бер тамырдан ясалган сүзләр тамырдаш сүзләр дип атала.

3. Сүзнең төп мәгънәсен аңлата һәм мәгънәле башка кисәкләргә бүленми торган кисәге тамыр дип атала.

4. Калын әйтелешле сүзгә һәрвакыт нечкә кушымча ялгана.

5. Тамырга ялганып килә торган кисәкләрне кушымчалар диләр.

6. Нечкә әйтелешле сүзләргә калын кушымча ялгана.

-Дәрестә алган белемнәр тормышта кирәк булырмы?

-Дәрестә сез нәрсәгә ирештегез дип уйлыйсыз?

**VIII. Өй эше бирү.**

1. 72 нче күнегү (47 бит) - тамырдаш сүзләрне төркемләп язарга.

**IX. Билге кую.**